**Samir Amin** (født 3. september 1931, død 12. august 2018) var en egyptisk politisk forfatter. Han bodde i Dakar i Senegal.

Liv og virke
------------

Amin ble født i Kairo av en egyptisk far og en fransk mor, begge leger. Han vokste opp i Port Said der han gikk på det franske gymnaset, som han forlot i 1947 med artium. Mellom 1947 og 1957 studerte han i Paris og tilegnet seg en diplomgrad i statsvitenskap (1952) før han tok eksamener i statistikk (1956) og økonomi (1957). I selvbiografien *Itinéraire intellectuel* (1990) skrev han at han for å kunne drive med tilstrekkelig «militant virksomhet» bare kunne avse et minimum av arbeid til forberedelse til universitetseksamener.[]

I Paris sluttet Amin seg til det franske kommunistpartiet (PCF), men han skulle senere ta avstand fra sovjetisk marxisme og han assosierte seg en periode med maoistiske kretser, og påvirket i noen år også fremtidige ledere av Røde Khmer.[] Sammen med andre studenter ga han også ut magasinet *Étudiants Anticolonialistes*. I 1957 leverte han doktoravhandlingen sin, under veiledning av blant andre François Perroux, opprinnelig under tittelen *Underutviklingens opphav – kapitalistisk akkumulasjon på verdensnivå*, en tittel han senere endret til *De strukturelle følgene av internasjonal integrasjon av før-kapitalistiske økonomier. En teoretisk studie i mekanismene som skaper såkalte underutviklede økonomier*.

Etter doktoravhandlingen dro Amin tilbake til Kairo, der han mellom 1957 og 1960 ledet *Études de l'Organisme de Développement Économique*. Deretter forlot Amin Kairo for å jobbe som rådgiver for planleggingsministeriet i Bamako (Mali) mellom 1960 og 1963. I 1963 ble han tilbudt et stipend ved Institut Africain de Développement Économique et de Planification (IDEP). Her jobbet han frem til 1970 samtidig som han var professor ved universitet i Poitiers, Dakar og Paris. I 1970 ble han leder for IDEP, som han ledet frem til 1980. Da forlot Amin IDEP for å ta over ledelsen av Third World Forum i Dakar, der han jobbet siden.

De senere årene[*når?*] har Amin skrevet en rekke bøker og artikler. Han har markert seg som en konsekvent talsperson for den tredje verden.[] Han var blant annet sterkt kritisk til krigene i Irak og Afghanistan.

Selv om det er forskjeller står Amin for den såkalte avhengighetsteorien som ellers er utviklet av folk som André Gunder Frank og Immanuel Wallerstein.[] Nøden i den tredje verden har å gjøre med at landene ble tvunget inn i et økonomisk system der de som kolonier, både formelle og reelle sådanne, ble underordnet kolonimaktenes interesser. Spesielt for Amin er teorien om *delinking*, som innebærer at land i den tredje verden må rive seg løs fra dette avhengighetsforholdet og utvikle økonomien og produksjonsmidlene ut fra egne premisser.[] Denne teorien har blitt møtt med mye kritikk, men det er også dem som hevder at Kinas økonomiske vekst viser at teorien har mye for seg.[] Blant tilhengerne er Massachusetts Institute of Technology-professoren Paul Krugman som i en artikkel i *The New York Times* i 2001 argumenterte for at Amin burde få den såkalte Nobelprisen i økonomi.[]

De senere årene[*når?*] profilerte han seg som en kritiker av politisk islam, som han mente i realiteten spiller på lag med imperialismen og dermed er et hinder for folkelig frigjøring i den tredje verden.[]

Han skrev mer enn 30 bøker. Blant de viktigste er *Imperialism and Unequal Development*, *Accumulation on a World Scale*, *Delinking* og *Obsolecent Capitalism*. På norsk finnes boka *Eurosentrismen*.

Referanser
----------

1. ↑   Social Networks and Archival Context, «Samir Amin», SNAC Ark-ID w68k81pk[Hentet fra Wikidata]
2. 1 2 3 4   Samir Amin at 80: An Introduction and Tribute, monthlyreview.org[Hentet fra Wikidata]
3. 1 2 3   Fichier des personnes décédées ID (matchID) NTOJbC1CyrNb[Hentet fra Wikidata]
4. ↑   english.ahram.org.eg[Hentet fra Wikidata]
5. ↑  "Samir Amin at 80"; publisert i: Red Pepper; utgivelsesdato: desember 2011.
6. ↑   «Obsèques de Samir Amin», publisert i L'Humanité, utgitt 26. august 2018[Hentet fra Wikidata]
7. ↑  ; *Autorités BnF*; besøksdato: 10. oktober 2015; BNF-ID: 11888677h.
8. ↑  Prashad, Vijay (14. august 2018). «Death of a Marxist». *The Hindu* **(engelsk)**. ISSN 0971-751X. Besøkt 14. august 2018.
9. ↑  Stemmen fra sør har stilnet. *Klassekampen*, 14. august 2018, s. 17
10. ↑  «Samir Amin, l’économiste du Sud, est mort». *Le Monde.fr* **(fransk)**. Besøkt 14. august 2018.

Eksterne lenker
---------------

Amin på norsk
* Framtidas verdensorden (1994)
* Intervju med Peter Myrdal (2002)
* Apartheid på globalt nivå (2002)
* Den amerikanske ideologien (2003)
* Verdens fattigdom, utarming og konsentrasjon av kapital (2004)

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Prabook **·** Deutsche Biographie **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** ICCU **·** BNE **·** CiNii
 |